**La fel, rotund**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă doare gândul că va trece-n goană

Și toamna cu aromă de poem

Lăsând în urmă bruma ca o toană

Și câteva secunde pe un ghem

Ce curg haotic, parcă în spirală,

De nu le poți cuprinde în căuș,

Nici ca întreg, și nici ca zecimală,

Chiar dacă pui clepsidrelor căluș.

Hai să trăim răstimpul dintre toamne

Cât mai intens, să-l bem până la fund,

Apoi în poala ta strânge-ne, Doamne,

Și-acolo vom iubi, la fel, rotund.

- Mi-e bucurie vinul ce-şi prelinge

Dulceaţa peste buze de rubin,

Trosnesc în sobă lemne... Vezi cum ninge?

Iubirea mea, cămaşa ta de in

O-mbrac atât cât să te simt aproape

Şi-i mai aproape cerul de tavan,

Iar ochii tăi sunt limpezimi de ape

Care-mi inundă sufletul, Ioan.

Şi n-aş schimba nimic din rostul zilei,

Doar timpului i-aş porunci să stea

În filigranul din subsolul filei

Pe care scriu povestea ta şi-a mea.

Ioan Grigoraș Liliana Trif